b'\n_START_ARTICLE_\nNeferirkare\n_START_SECTION_\nDokazi\n_START_PARAGRAPH_\nNeferirkarejevo ime je jasno dokazano v 56. vnosu Abido\xc5\xa1kega seznama kraljev, sestavljenega  med vladanjem Setija I. pribli\xc5\xbeno 900 let po Neferirkarejevi smrti.  Zadnja rekonstrukcija Torinskega seznama kraljev, sestavljenega v ramze\xc5\xa1kem obdobju, ka\xc5\xbee, da je bil Neferirkare zapisan v 13. vrstici 5. kolone seznama.\n_START_SECTION_\nIstovetenje\n_START_PARAGRAPH_\nFarouk Goma\xc3\xa0, William C. Hayes in Baker istovetijo Neferirkareja s Horovim imenom Demedjibtavi (Dm\xe1\xb8\x8f-ib-t3wy, "Tisti, ki zdru\xc5\xbeuje srci dveh de\xc5\xbeel"), ki je zapisano na Kopto\xc5\xa1kem dekretu R, shranjenem v Egip\xc4\x8danskem muzeju (JE 41894). Dekret se nana\xc5\xa1a na Minov tempelj pri Koptosu in ga izvzema iz pla\xc4\x8devanja pristojbin in dajatev. J\xc3\xbcrgen von Beckerath to istovetenje zavra\xc4\x8da._NEWLINE_Drugo predlagano istovetenje je povezano s priimkom Vad\xc5\xbekare (W3\xe1\xb8\x8f-k3-R\xcb\x81, "Cveto\xc4\x8da je Rajeva Ka"), zapisanem v Kopto\xc5\xa1kem dekretu R. Mnenja egiptologov o tej povezavi so zelo neenotna._NEWLINE_Maha Farid Mostafa je leta 2014 objavil napis, odkrit v \xc5\xa0emajevi grobnici. Napis pripada najverjetneje \xc5\xa0emajevemu sinu Idiju, \xc4\x8detudi se njegovo ime ni ohranilo. Besedilo je datirano v vladavino kralja z imenom Pepi in prestolnim imenom Nefer-ka[uni\xc4\x8deno]-Ra. Maha Farid Mostafa je prestolno ime rekonstruiral v  Neferirkare. Napis je  zagotovo iz Osme dinastije.\n_START_SECTION_\nVladanje\n_START_PARAGRAPH_\nTorinski seznam kraljev mu pripisuje leto in pol vladanja. Tako na Torinskem kot na Abido\xc5\xa1kem seznamu kraljev je omenjen kot zadnji vladar zdru\xc5\xbeene Sedme/Osme dinastije. Neferirkareja je morda odstavil Meriibre Heti, prvi vladar herakleopolske Devete dinastije. Druga mo\xc5\xbenost je, da se je egip\xc4\x8danska dr\xc5\xbeava zaradi nizkega vodostaja Nila in posledi\xc4\x8dnih su\xc5\xa1 in lakote popolnoma sesula, s \xc4\x8dimer se je za\xc4\x8del kaos, imenovan prvo vmesno obdobje Egipta.'